બિલ્ડરને રીડેવલપમેન્ટ માટે બિલ્ડિંગ સોંપતાં પહેલાં નવી ડિઝાઇન પ્રમાણે બિલ્ડિંગના બાંધકામમાં થનારા અંદાજિત ખર્ચ જેટલી જ રકમ સોસાયટીમાં સિક્યૉરિટી ડિપોઝિટ તરીકે બિલ્ડરે જમા કરાવવાની રહે છે. આ ઉપરાંત બિલ્ડરે પ્રોજેક્ટના ૨૫ ટકા રકમની બૅન્ક-ડિપોઝિટ પણ પૂરી પાડવાની રહે છે, જે પૈસા બિલ્ડર સમયસર બિલ્ડિંગ પૂરું ન કરે તો વાપરવાના રહે છે. બિલ્ડર સાથેના કરારમાં તેના દ્વારા ઑફર કરાયેલી તમામ સગવડો, ફ્લૅટનો એરિયા, અન્ય સુવિધાઓ જે સોસાયટીને મળશે એ તમામનો સ્પષ્ટ ઉલ્લેખ કરવો જરૂરી છે; જેથી બિલ્ડર તેના વચનમાંથી ફરી જઈ શકે નહીં.